Document ID: 31992D0486

KOMISSION PÄÄTÖS,
tehty 25 päivänä syyskuuta 1992,
Animon palvelukeskuksen ja jäsenvaltioiden yhteistyön yksityiskohtaisista säännöistä (92/486/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/60/ETY(2), ja erityisesti sen 20 artiklan 3 kohdan,
sekä katsoo, että
komissio on 19 päivänä heinäkuuta 1991 tehnyt päätöksen 91/398/ETY(3) eläinlääkintäviranomaiset yhdistävästä tietokoneverkosta (Animo) ja 2 päivänä heinäkuuta 1992 tehnyt päätöksen 92/373/ETY(4) Animon palvelukeskuksen nimeämisestä,
Animo-tietokoneverkon toiminnan varmistamiseksi on tärkeää yhdenmukaistaa yhteisen palvelukeskuksen ja jäsenvaltioiden yhteistyön yksityiskohtaiset säännöt, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jokaisen jäsenvaltion on kansallisten sääntöjensä mukaisesti nimettävä viranomainen, jonka vastuulla on varmistaa jäsenvaltion sisäisten viranomaisten toiminnan yhteensovittaminen.
Tämä viranomainen neuvottelee Eurokom-yhtiön kanssa sopimuksen, joka koskee yhteisen palvelukeskuksen käyttämistä. Tämä sopimus allekirjoitetaan kansallisten sääntöjen mukaisesti.
2 artikla
Jäsenvaltioiden toimivaltaisten viranomaisten on huolehdittava siitä, että 1 artiklassa tarkoitetut sopimukset:
ovat voimassa 1 päivään heinäkuuta 1995,
sisältävät lausekkeen vuosittaisesta tarkistamisesta,
sisältävät irtisanomislausekkeen, johon liittyy kuuden kuukauden irtisanomisaika,
sisältävät Eurokom-yhtiön sitoumuksen toteuttaa komission päätöksen 91/638/ETY(5) liitteessä olevat ja Eurokom-yhtiön tarjouksessaan esittämän teknisen ratkaisun mukaiset tekniset määräykset. Eurokom-yhtiön mahdollisesti tarjoamista lisäsuorituksista, mukaan lukien jokaisen jäsenvaltion osalta järjestelmän käyttöönottoa kussakin jäsenvaltiossa koskevat ja projektin hallintoon liittyvät suoritukset, on tehtävä erilliset sitoumukset,
ottavat huomioon seuraavat hinnoitteluperusteet:
a) 300 ecua vuotta ja komission päätöksen 92/175/ETY(6) luettelossa mainittua paikallista yksikköä kohden;
b) tietoliikenteestä aiheutuvat kulut eriteltynä sen mukaisesti, onko kansallista keskusyksikköä vai ei; veloituksen tulee perustua edullisimpaan hintaan, jonka Eurokom saa tietoliikenteen tarjoajalta.
3 artikla
Jäsenvaltiot sitoutuvat käyttämään 2 artiklan kolmannessa luetelmakohdassa määrättyä irtisanomislauseketta ainoastaan sellaisena päivämääränä, joka vahvistetaan direktiivin 90/425/ETY 20 artiklan 3 kohdassa määrätyn menettelyn mukaisesti.
4 artikla
Edellä 2 artiklan viidennen luetelmakohdan a alakohdassa tarkoitettujen verkkoon osallistumisesta johtuvien kulujen kokonaismäärä vuodessa, joka on enintään saman suuruinen kuin ensimmäiselle vuodelle määrätty määrä, ja tämän määrän jakautuminen jäsenvaltioiden kesken tarkistetaan ennen 1 päivää heinäkuuta 1993. Toisena ja kolmantena sopimusvuonna jäsenvaltiolle aiheutuva enimmäishinta ei kuitenkaan voi kumpanakaan vuonna olla enempää kuin 10 prosenttia suurempi kuin ensimmäisen vuoden hinta.
5 artikla
Jos järjestelmän toteuttaminen johtaa tilanteeseen, joka erityisesti rahoituksen osalta ei vastaa tämän päätöksen määräyksiä, komissio toteuttaa tarvittavat toimenpiteet neuvoston päätöksen 90/424/ETY(7) 42 artiklassa määrätyn menettelyn mukaisesti.
6 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä syyskuuta 1992.

Labels: 12
3
6